Nun habt ir überale
entpfangen kein knechtlichen geist,
das ir euch abermale
müsset hert fürchten allermeist,
das euch von got ein ungenade wert beweist,
das das gesetze letze
euch mit ewigem schaden:
Sunder ir habt entpfangen
einen kintlichen geiste rein,
durch den wir mit verlangen
schreien: »Abba, o vater mein!«
und haben unser zuflucht ganz zu im allein
in unser schwere; ere
ist uns reichlich begnaden.
Der selbig geist versiegelt
unsern geist des, das wir sint gottes kinder;
sein klarheit in uns spiegelt
vergöttet unsern geist und macht uns schwinder
in glaub, hofnung und in der lieb, geistglütig,
frolich, friedreich, freuntlichen und senftmütig,
keck, trostlich, langmütig, gedultig, gütig,
und in got scheftig kreftig
in der kintschaft verriegelt.